Il-Ministri tal-Finanzi tal-UE llum aġġornaw il-lista tal-UE ta' ġurisdizzjonijiet tat-taxxa li ma jikkooperawx. Erba' pajjiżi jew territorji — il-Gżejjer Cayman, Palau, il-Panama u s-Seychelles — ġew miżjuda mal-lista ta' ġurisdizzjonijiet tat-taxxa li ma jikkooperawx billi naqsu milli jikkonformaw mal-istandards meħtieġa fi żmien l-iskadenza. Dawn qed jingħaqdu ma' tmien ġurisdizzjonijiet — is-Samoa Amerikana, Fiġi, Guam, Samoa, l-Oman, Trinidad u Tobago, Vanuatu u l-Gżejjer Verġni tal-Istati Uniti — li kienu diġà fuq il-lista u li baqgħu mhux konformi. B'kuntrast ma' dan, aktar minn nofs il-pajjiżi koperti mill-eżerċizzju tal-elenkar tal-2019 tneħħew kompletament mil-lista, peress li issa qed jikkonformaw mal-istandards kollha ta' governanza tajba fiskali. Wara l-aġġornament, Paolo Gentiloni, il-Kummissarju għall-Ekonomija qal: “Il-lista tal-UE ta' ġurisdizzjonijiet tat-taxxa li ma jikkooperawx qed tgħin biex jitwettaq titjib tanġibbli fit-trasparenza fiskali globali. S'issa, eżaminajna s-sistemi fiskali ta' 95 pajjiż u l-maġġoranza tagħhom issa jikkonformaw mal-istandards ta' governanza tajba tagħna. Dan il-proċess wassal għall-eliminazzjoni ta' aktar minn 120 sistema fiskali dannuża madwar id-dinja — u għexieren ta' pajjiżi bdew japplikaw standards ta' trasparenza fiskali. Iċ-ċittadini tagħna jistennew li l-aktar individwi u korporazzjonijiet sinjuri jħallsu s-sehem ġust tagħhom fil-qasam tat-taxxa u kull ġurisdizzjoni li tippermettilhom li jevitaw li jagħmlu dan trid tħabbat wiċċha mal-konsegwenzi. Id-deċiżjonijiet tal-lum juru li l-UE hija serja dwar il-fatt li dan iseħħ.” Skont il-proċess tal-elenkar tal-UE, il-ġurisdizzjonijiet jiġu vvalutati skont tliet kriterji ewlenin — it-trasparenza fiskali, it-tassazzjoni ġusta u l-attività ekonomika reali. Dawk li ma jissodisfawx xi wieħed minn dawn il-kriterji jintalbu li jimpenjaw ruħhom biex jindirizzaw in-nuqqasijiet fi żmien stipulat. Il-passi li jmiss Il-Kummissjoni u l-Istati Membri se jkomplu d-djalogu ma' dawk il-ġurisdizzjonijiet fuq il-lista u l-Anness II (ġurisdizzjonijiet b'impenji pendenti) qabel l-aġġornament li jmiss tal-lista tal-UE f'Ottubru 2020. Prijorità oħra hija li jiġu ssorveljati l-pajjiżi li ġew ikklerjati biex jiġi żgurat li japplikaw governanza tajba fil-qasam tat-taxxa fil-prattika. L-elenkar tal-UE jibqa' proċess dinamiku, li se jkompli jiżviluppa fis-snin li ġejjin biex ilaħħaq mal-iżviluppi internazzjonali. Informazzjoni ġenerali Id-djalogu u s-sensibilizzazzjoni jagħmlu parti ċentrali mill-eżerċizzju tal-elenkar tal-UE. Il-Kummissjoni tipprovdi appoġġ konsiderevoli lil pajjiżi terzi fit-tisħiħ tal-ġlieda tagħhom kontra l-abbuż fiskali, u tipprovdi wkoll assistenza teknika għal dawk li għandhom bżonnha. Dan huwa partikolarment ta' benefiċċju għall-pajjiżi li qed jiżviluppaw, li huma milquta b'mod sproporzjonat mill-abbuż fiskali globali u mill-flussi finanzjarji illeċiti. F'dan il-kuntest, l-eżerċizzju tal-elenkar tal-UE jikkontribwixxi għall-objettivi ewlenin tal-Għanijiet ta' Żvilupp Sostenibbli. Minn fost l-40-il ġurisdizzjoni li ġew ivvalutati mill-aħħar aġġornament ewlieni tal-lista tal-UE f'Marzu 2019, kważi tużżana minnhom issodisfaw ir-rekwiżiti u tneħħew għalkollox mil-lista. Dan juri r-riżultati pożittivi li l-proċess ta' elenkar tal-UE jista' jagħti. Mil-lat ta' konsegwenzi, lil hinn mid-dannu għar-reputazzjoni tagħhom meta jsibu ruħhom fuq il-lista, il-ġurisdizzjonijiet elenkati jiġu soġġetti għal miżuri difensivi kemm fil-livell tal-UE kif ukoll fil-livell tal-Istati Membri. Fil-livell tal-UE, dan jikkonċerna d-distribuzzjoni tal-fondi tal-UE. Fil-livell nazzjonali, ikun jenħtieġ ukoll li l-Istati Membri japplikaw kontromiżuri, f'konformità ma' approċċ ikkoordinat li jkunu qablu dwaru. Għal aktar informazzjoni: Lista komuni tal-UE tal-ġurisdizzjonijiet ta' pajjiżi terzi għal skopijiet ta' taxxa